ከወጋገን ባንክ 3.8 ሚሊዮን ብር በማጭበርበር የተጠረጠሩ ህንዳዊና ኢትዮጵያውያን ታስረው በዋስትና ተፈቱ
ሐሰተኛ ሰነድ በማዘጋጀት ደንበል ሕንፃ አንደኛ ፎቅ ላይ በሚገኘው በወጋገን ባንክ ቦሌ ቅርንጫፍ ሒሳብ ከከፈተው ቴክ ማሂንድራ ፒኤልሲ ድርጅት ላይ፣ ከ3.8 ሚሊዮን ብር በላይ በመውሰድ የተጠረጠሩ አንድ የህንድ ዜጋና ሦስት ኢትዮጵያውያን ታስረው ከቆዩ በኋላ በዋስ ተለቀቁ፡፡ተጠርጣሪዎቹ ኢዩኤል ሲሳይ፣ በረከት ማሞ፣ ኤፍሬም ገዛኸኝ እንዲሁም ህንዳዊው ቬይራፔርማል ጉቱሩሳሚ ናቸው፡፡ የፌዴራል ፖሊስ መርማሪ ለፌዴራል ከፍተኛ ፍርድ ቤት ሁለተኛ ወንጀል ችሎት ቀርቦ እንዳስረዳው፣ ተጠርጣሪዎቹ የድርጅቱን ሰነድ አስመስለው በመሥራት ‹‹ለቤት ኪራይ ክፍያ›› በማለት አቶ ሰለሞን ከበደ የተባለ ግለሰብ በአዋሽ ባንክ ቸርችል ጎዳና በከፈተው አካውንት 3,862,500 ብር ማስተላለፋቸውን ገልጿል፡፡ኤፍሬም ገዛኸኝ የተባለው ተጠርጣሪ በሐሰተኛ ስሙ ‹‹ሰለሞን ከበደ›› የሚል ሐሰተኛ ሰነድ በማዘጋጀትና ካልተያዙ ግበረ አበሮቹ ወ/ሮ ሰናይት ኃይለ መስቀል፣ ሰለሞን ሶካ፣ እንዲሁም በቁጥጥር ሥር ከዋሉት በረከት ማሞና ኢዩኤል ሲሳይ ጋር በመሆን ድርጊቱን እንደፈጸሙ መርማሪ ፖሊሱ አስረድቷል፡፡ሰነዱን ያዘጋጀው ህንዳዊው ተጠርጣሪ ቬይራፔሩማል ጉቱሩሳሚ መሆኑንም አክሏል፡፡ ተጠርጣሪዎቹ ድርጅቱ ሳያሳውቅ ወጪ በማድረግና ወደ ሌላ አካውንት በማዘዋወር ለግል ጥቅማቸው ማዋላቸውን መርማሪው አስረድቷል፡፡መርማሪ ፖሊስ ምርመራውን ማጠናቀቁን በመግለጽ በወንጀለኛ መቅጫ ሥነ ሥርዓት ቁጥር 109 (1) መሠረት የ15 ቀናት የክስ መመሥረቻ ጊዜ እንዲፈቀድለት ጠይቋል፡፡ተጠርጣሪዎቹ ድርጊቱን እንዳልፈጸሙ በመከራከር ዋስትና እንዲፈቀድላቸው ጠይቀው ነበር፡፡ ፍርድ ቤቱ የግራ ቀኙን ክርክር ከሰማ በኋላ በሰጠው ትዕዛዝ ኢዩኤል፣ ኤፍሬምና ህንዳዊው እያንዳንዳቸው በ20,000 ብር ዋስትና፣ በረከት ደግሞ በ10,000 ብር እንዲፈቱ ፈቅዷል፡፡ ተጠርጣሪዎቹ ከአገር እንዳይወጡ ለኢሚግሬሽንና ዜግነት ጉዳይ ቢሮ እንዲጻፍ ትዕዛዝ ሰጥቷል፡፡